Ambérieu-en-Bugey

Ambérieu-en-Bugey (hääldatakse [amber'jöö ön büžee]) on vald Prantsusmaal Aini departemangus Auvergne-Rhône-Alpes'i piirkonnas. 

See on osa Lyoni suurlinnastust ja ajaloolisest Bugey looduspiirkonnast. Selle keskus on Belley ringkonna rahvarohkeim linn. 2022. aastal elas seal 15 554 inimest.

See on ka Ambérieu-en-Bugey kantoni keskus, mis hõlmab kaheksateist valda, 2022. aasta seisuga 31 885 elanikuga. Lisaks on see samanimelise linnapiirkonna keskus, kus 2022. aasta seisuga elas 18 576 inimest.

Selle elanikke kutsutakse prantsuse keeles Ambarroisks [ambarroa]. Ambérieu on nimetatud Villa Ambariacuseks 853. aastal ja seejärel Ambayreuks 1240. aastal. 

Linna nimi oli Ambérieu kuni 31. märtsini 1955, mil linna nimeks sai Ambérieu-en-Bugey.

Linn on tuntud kui oluline raudteesõlm, aga ka selle poolest, et sellele on antud sõjaväeline aumedal "Croix de Guerre 1939-1945".


Nagu näitab Euroopa biofüüsikaline maakasutuse andmebaas Corine Land Cover (CLC), iseloomustab valla maakasutust metsade ja poollooduslike keskkondade olulisus (49% 2018. aastal), mis on ligikaudu võrdne 1990. aasta osakaaluga (49,3%). 

Üksikasjalik jaotus 2018. aastal on järgmine: metsad (49%), linnastunud alad (21,7%), tööstus- või kaubanduspiirkonnad ja sidevõrgud (12,7%), heterogeensed põllumajanduspiirkonnad (11,3%), haritav maa (3,5%), kunstlikud mittepõllumajanduslikud haljasalad (1,1%), niidud (0,6%).

2022. aastal oli omavalitsuses eluruumide koguarv 7973 (võrreldes 5185-ga 1999. aastal). Nendest eluruumidest olid 7107 esmased eluruumid, 125 teisesed eluruumid ja 741 olid tühjad.

Need eluruumid koosnesid 3579 ulatuses eraelamutest ja 4312 ulatuses korteritest. Nendest 45,1% olid omanikud, 53,1% olid üürnikud ja 1,8% kasutasid oma eluruume tasuta.

Sakraalmälestised
18. sajandi Notre-Dame de la Côte'i (Saint-Germaini) kabel
Selles asub 16. sajandi polükroomne puidust altarimaal, mis on ajaloomälestis ja kujutab seitsmel maalil stseene Õnnistatud Neitsi Maarja elust, ning vitraažaknad, mis kujutavad Kastiilia Blanche'i ja Püha Katariinat.
Saint-Roch des Allymesi kirik. Seal asub Vespasianus Longuse 17. sajandi maal (1606), mis on ajaloomälestis ja millel on muuhulgas kujutatud Roosipärja Neitsit, Püha Dominicust ja Viini Püha Katariinat.
19. sajandi Saint-Symphorieni kirik kesklinnas.
20. sajandil ehitatud kirik, mis on pühendatud Pühale Jean-Marie Vianneyle, see asub linna rongijaama piirkonnas.
Prantsuse Reformitud Kiriku pühakoda, see asub linna Marcelpoili väljakul.
Tiret' lossi (Château du Tiret) kabel.

Looduslikud vaatamisväärsused

Linnas on mitu parki: Vareilles' linnaosas asuv „Lac Bleu” ehk Sinise järve park; Échelles'i linnaosas asuv pargike, mis on liigitatud tähelepanuväärseks aiaks ja kus igal aastal juulis toimub džässifestival "Džäss Pargis" (Jazz dans le parc); ja lõpuks Grand Dunois' park (Parc du Grand Dunois).

Mitmed filmid on osaliselt filmitud Ambérieu-en-Bugeys: 2001. aastal Laurent Cantet' "L'Emploi du temps" ja 2004. aastal "Cause toujours!", autoriks Jeanne Labrune.

Vallaga seotud isikud
Alexandre Bérard (1859–1923), poliitik, minister, parlamendiliige ja Aini departemangu senaator ning Bugey vennaskonna vabamüürlaste looži tugisammas.
Amédée Bonnet (1809–1858), kirurg, üks ortopeedilise kirurgia teerajajaid.
Claude Victor de Boissieu (1784–1868), maalikunstnik ja ka Ambérieu linnapea.
Marcel Demia (1904–1981), Prantsuse vastupanuvõitleja Teise Maailmasõja ajal.
Marius Lacrouze (1897–1917), piloot, õppis Ambérieus lendamist.
Laure Manaudou (1986–), ujumismeister, kohaliku ujumisklubi liige aastatel 1992–2001, enne kui liitus treener Philippe Lucasega Melunis ja seejärel septembrist 2007 kuni jaanuarini 2008; linna veekeskus kannab tema nime.
Florent Manaudou (1990–), prantsuse ujuja, kes on spetsialiseerunud liblik- ja vabaujumisele, võitis 3. augustil 2012 Londoni olümpiamängudel kuldmedali 50 meetri vabaujumises.
Denise Perrier, (1935–), Miss Maailm 1953. aastal.
Georges Joseph Ranque (1898–1973), metallurg ja Ranque'i toru leiutaja.
Bernard Schonberg (1908–1944), Lyoni pearabi, vastupanuliikumise liige, arreteeriti Ambérieus 26. mail 1943 ja küüditati Auschwitzi.
Roger Vailland (1907–1965), kirjanik, elas valla Allymesi külas.
Henri Vicaire (1802–1865), sündinud Ambérieus 25. novembril 1802, metsade peadirektor, Auleegioni komandör, Aini departemangu üldnõukogu asepresident.
Gabriel Vicaire (1848–1900), Bugey'st pärit luuletaja, kes elas linnas oma noorusaastatel.

Ambérieu-en-Bugey on Aini departemangu üks 34 vallast, kellel on sõprussuhted Saksamaa omavalitsusega. Selleks on Mering Baieri liidumaal. Sõprussuhted sõlmiti 1973. aastal.

Viited

Kategooria:Prantsusmaa vallad
Kategooria:Aini departemang